《和樊希韩解元》
宋代·郭祥正

君马一足病，琐琐阻行迈。况复梅雨天，坐卧不能快。

空山无大脔，何以具君嘬。墙根采肥杞，湖漘买鲜鲙。

开樽荐浊酒，高论幸忘惫。寸心拔茅塞，两耳抉双聩。

文醇潜大和，诗险露幽怪。联吟极物象，君胜我屡败。

东野久龙钟，多惭退之拜。奇才必自重，虽黜愈勿懈。

卞璧未遇时，在璞岂能坏。鉴赏一日逢，青紫信如芥。

君行且迟留，马病愿未差。贳衣亦何辞，庶用接嘉话。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。